CELEX: 
Language: mt
Date: 2019-10-22 00:00:00
Title: REGOLAMENT TA’ IMPLIMENTAZZJONI TAL-KUMMISSJONI (UE) .../... li jistabbilixxi speċifikazzjonijiet tekniċi għas-sistemi ta’ ġbir onlajn individwali skont ir-Regolament (UE) 2019/788 tal-Parlament Ewropew u tal-Kunsill dwar l-inizjattiva taċ-ċittadini Ewropej

REGOLAMENT TA’ IMPLIMENTAZZJONI TAL-KUMMISSJONI (UE) .../...
            
            
               ta’ 22.10.2019
            
            
               li jistabbilixxi speċifikazzjonijiet tekniċi għas-sistemi ta’ ġbir onlajn individwali skont ir-Regolament (UE) 2019/788 tal-Parlament Ewropew u tal-Kunsill dwar l-inizjattiva taċ-ċittadini Ewropej
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 2019/788 tal-Parlament Ewropew u tal-Kunsill tas-17 ta’ April 2019 dwar l-inizjattiva taċ-ċittadini Ewropej(
                  1
               ), u b’mod partikolari l-Artikolu 11(5) tiegħu,
            
            
               Billi:
            
            
               (1)Ir-Regolament (UE) 2019/788 jistabbilixxi regoli riveduti dwar l-inizjattiva taċ-ċittadini Ewropej u jħassar ir-Regolament (UE) Nru 211/2011 tal-Parlament Ewropew u tal-Kunsill(
                  2
               ). 
            
            
               (2)Ir-Regolament (UE) 2019/788 jipprevedi li għall-ġbir onlajn ta’ dikjarazzjonijiet ta’ appoġġ għall-inizjattivi taċ-ċittadini rreġistrati, l-organizzaturi jridu jagħmlu użu mis-sistema ċentrali ta’ ġbir onlajn li tiġi stabbilita u operata mill-Kummissjoni. Madankollu, biex jiffaċilitaw it-tranżizzjoni, għal inizjattivi rreġistrati skont ir-Regolament (UE) 2019/788 qabel tmiem l-2022, l-organizzaturi jistgħu jagħżlu li jużaw is-sistema ta’ ġbir onlajn individwali tagħhom stess. 
            
            
               (3)Skont ir-Regolament (UE) 2019/788 jenħtieġ li sistema individwali li tintuża għall-ġbir online ta’ dikjarazzjonijiet ta’ appoġġ jkollha karatteristiċi tekniċi u ta’ sigurtà adegwati fis-seħħ biex ikun żgurat li d-data tinġabar, tinħażen u tiġi ttrasferita b’mod sigur matul il-proċedura ta’ ġbir. Jenħtieġ li l-Kummissjoni tiddefinixxi, flimkien mal-Istati Membri, l-ispeċifikazzjonijiet tekniċi biex jiġu implimentati r-rekwiżiti għal sistemi individwali ta’ ġbir onlajn.
            
            
               (4)Ir-regoli stabbiliti f’dan ir-Regolament jissostitwixxu dawk stabbiliti fir-Regolament ta’ Implimentazzjoni tal-Kummissjoni (UE) Nru 1179/2011(
                  3
               ), li għaldaqstant se jsir obsolet. 
            
            
               (5)Jenħtieġ li l-miżuri tekniċi u organizzattivi li għandhom jiġu implimentati jimmiraw li jipprevjenu, kemm fil-ħin tat-tfassil tas-sistema u matul il-perjodu ta’ ġbir, kwalunkwe pproċessar mhux awtorizzat ta’ data u jipproteġuhom kontra qerda aċċidentali jew illegali jew telfien aċċidentali, alterazzjoni, żvelar jew aċċess mhux awtorizzat. 
            
            
               (6)Għal dak il-għan, jenħtieġ li l-organizzaturi japplikaw proċessi ta’ ġestjoni tar-riskju adegwati biex jidentifikaw ir-riskji għas-sistemi tagħhom u biex jiddeterminaw kontromiżuri xierqa u proporzjonali biex inaqqsu dawk ir-riskji għal livelli aċċettabbli. Jenħtieġ li l-organizzaturi jiddokumentaw b’mod xieraq ir-riskji għas-sigurtà u l-protezzjoni tad-data identifikati u l-miżuri meħuda biex jiġu miġġielda dawk ir-riskji, filwaqt li jitqiesu r-regoli tas-sigurtà u r-rekwiżiti applikati mill-awtorità ta’ ċertifikazzjoni. Jenħtieġ li r-regoli u r-rekwiżiti tas-sigurtà jkunu konformi mar-Regolament (UE) 2019/788 u jkunu disponibbli mill-awtorità ta’ ċertifikazzjoni fuq talba. 
            
            
               (7)Jenħtieġ li l-implimentazzjoni tal-ispeċifikazzjonijiet tekniċi stabbiliti f’dan ir-Regolament tkun mingħajr preġudizzju għall-obbligu li l-organizzaturi jikkonformaw mar-rekwiżiti tal-protezzjoni tad-data li jirriżultaw mir-Regolament (UE) 2016/679 tal-Parlament Ewropew u tal-Kunsill(
                  4
               ), inkluż il-ħtieġa possibbli għal valutazzjoni tal-impatt fuq il-protezzjoni tad-data.
            
            
               (8)Ir-rappreżentant ta’ grupp ta’ organizzaturi jew, skont il-każ, entità ġuridika msemmija fl-Artikolu 5(7) ta’ dak ir-Regolament jitqies bħala kontrollur tad-data skont ir-Regolament (UE) 2016/679 fir-rigward tal-ipproċessar ta’ data personali f’sistema individwali ta’ ġbir onlajn.
            
            
               (9)Jenħtieġ li l-organizzaturi li jintroduċu bidliet fis-sistema ta’ ġbir onlajn individwali tagħhom wara li s-sistema tkun ġiet iċċertifikata jinnotifikaw mingħajr dewmien lill-awtorità rilevanti ta’ ċertifikazzjoni tagħhom jekk il-bidla tista’ taffettwa l-valutazzjoni sottostanti. Qabel ma jagħmlu dan, l-organizzaturi jistgħu jitolbu l-parir tal-awtorità ta’ ċertifikazzjoni biex jivverifikaw jekk il-bidla jistax ikollha impatt u jenħtieġ li għalhekk jiġu nnotifikati. 
            
            
               (10)Il-Kontrollur Ewropew għall-Protezzjoni tad-Data ġie kkonsultat skont l-Artikolu 42 tar-Regolament (KE) Nru 2018/1725 u pprovda kummenti formali fis-16 ta’ Settembru 2019. L-Aġenzija tas-Sigurtà tal-Informazzjoni tan-Netwerk ġiet ikkonsultata u pprovdiet kummenti fit-18 ta’ Lulju 2019.
            
            
               (11)Il-miżuri previsti f’dan ir-Regolament huma skont l-opinjoni tal-Kumitat stabbilita taħt l-Artikolu 22 tar-Regolament (UE) 2019/788,
            
            
         
         
            
               ADOTTAT DAN IR-REGOLAMENT: 
            
            
               Artikolu 1
            
            
               L-ispeċifikazzjonijiet tekniċi msemmija fl-Artikolu 11(5) tar-Regolament (UE) 2019/788 huma stipulati fl-Anness ta’ dan ir-Regolament. 
            
            
               Artikolu 2
            
            
               1.L-organizzaturi għandhom jiżguraw li s-sistema ta’ ġbir onlajn individwali tagħhom tikkonforma mal-ispeċifikazzjonijiet tekniċi stipulati fl-Anness matul il-perjodu ta’ ġbir. 
            
            
               2.L-organizzaturi għandhom jinnotifikaw mingħajr dewmien bla bżonn lill-awtorità kompetenti tal-Istat Membru msemmi fl-Artikolu 11(3) tar-Regolament (UE) 2019/788, il-bidliet li jiddaħħlu fis-sistema jew fil-miżuri ta’ appoġġ organizzazzjonali wara li s-sistema tkun ġiet iċċertifikata minn dik l-awtorità, meta dawk il-bidliet ikunu jistgħu jaffettwaw il-valutazzjoni sottostanti għaċ-ċertifikazzjoni. Qabel ma jagħmlu dan, l-organizzaturi jistgħu jitolbu l-parir tal-awtorità kompetenti biex jivverifikaw jekk il-bidla jistax ikollha impatt. 
            
            
               Artikolu 3
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mill-1 ta’ Jannar 2020.
            
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 22.10.2019
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 130, 17.5.2019, p. 55. 
               
               
                  
                     (2)
                  
                        Ir-Regolament (UE) Nru 211/2011 tal-Parlament Ewropew u tal-Kunsill tas-16 ta’ Frar 2011 dwar l-inizjattiva taċ-ċittadini (ĠU L 65, 11.3.2011, p. 1).
               
               
                  
                     (3)
                  
                        Ir-Regolament ta’ Implimentazzjoni tal-Kummissjoni (UE) Nru 1179/2011 tas-17 ta’ Novembru 2011 li jistipula l-ispeċifikazzjonijiet tekniċi għas-sistemi tal-ġbir online skont ir-Regolament (UE) Nru 211/2011 tal-Parlament Ewropew u tal-Kunsill dwar l-inizjattiva taċ-ċittadini (ĠU L 301, 18.11.2011, p. 3).
               
               
                  
                     (4)
                  
                        Ir-Regolament (UE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU L 119, 4.5.2016, p. 1).
               
            
      
    ---documentbreak--- 
      
         
         
            
               1.Speċifikazzjonijiet tekniċi bil-għan li jimplimentaw l-Artikolu 11(4)(a) tar-Regolament (UE) 2019/788: 
            
            
               Is-sistema għandha timplimenta miżuri tekniċi biex tiżgura li persuni fiżiċi biss ikunu jistgħu jissottomettu dikjarazzjonijiet ta’ appoġġ. Il-miżuri tekniċi ma għandhomx jeħtieġu li tinġabar u tinħażen aktar data personali minn dik li hija elenkata fl-Anness III tar-Regolament (UE) 2019/788.
            
            
               2.Speċifikazzjonijiet tekniċi bil-għan li jimplimentaw l-Artikolu 11(4)(b) tar-Regolament (UE) 2019/788:
            
            
               L-organizzaturi għandhom jistabbilixxu miżuri tekniċi u organizzattivi adegwati u effettivi biex jimmaniġġaw ir-riskji għas-sigurtà tan-netwerks u tas-sistemi tal-informazzjoni li jużaw fl-operazzjonijiet tagħhom, biex jiżguraw li l-informazzjoni pprovduta fuq l-inizjattiva fis-sistema ta’ ġbir onlajn u kif ippreżentata onlajn lill-pubbliku tikkorrispondi mal-informazzjoni ppubblikata fuq l-inizjattiva fir-reġistru li hemm referenza għalih fl-Artikolu 6(5) tar-Regolament (UE) 2019/788.  
            
            
               L-organizzaturi għandhom jiżguraw li:
            
            
               (a)l-informazzjoni pprovduta dwar l-inizjattiva fis-sistema ta’ ġbir onlajn tikkorrispondi mal-informazzjoni ppubblikata fir-reġistru;
            
            
               (b)is-sistema tippreżenta l-informazzjoni dwar l-inizjattiva ppubblikata fir-reġistru qabel ma ċ-ċittadin iressaq id-dikjarazzjoni ta’ appoġġ; 
            
            
               (c)hemm fis-seħħ miżuri ta’ sigurtà biex jiġi żgurat li l-oqsma ta’ entrati tad-data fid-dikjarazzjonijiet ta’ appoġġ jiġu ppreżentati flimkien mal-informazzjoni dwar l-inizjattiva, sabiex jiġi evitat ir-riskju li d-dikjarazzjonijiet ta’ appoġġ jiġu ppreżentati fuq inizjattiva differenti permezz ta’ rappreżentazzjoni ħażina tal-inizjattiva;
            
            
               (d)is-sistema tiżgura li wara l-preżentazzjoni d-data fid-dikjarazzjonijiet ta’ appoġġ jiġu ssejvjati flimkien mal-informazzjoni dwar l-inizjattiva;
            
            
               (e)miżuri ta’ sigurtà huma fis-seħħ biex jiġi evitat li jsiru bidliet mhux awtorizzati fl-informazzjoni pprovduta dwar l-inizjattiva fis-sistema ta’ ġbir onlajn.
            
            
               3.Speċifikazzjonijiet tekniċi bil-għan li jimplimentaw l-Artikolu 11(4)(c) tar-Regolament (UE) 2019/788:
            
            
               Is-sistema għandha tiżgura li d-dikjarazzjonijiet ta’ appoġġ jiġu ppreżentati skont l-oqsma tad-data fl-Anness III għar-Regolament (UE) 2019/788.  
            
            
               Is-sistema għandha tiżgura li persuna tista’ tippreżenta dikjarazzjoni ta’ appoġġ biss wara li tkun ikkonfermat li tkun qrat id-dikjarazzjoni ta’ privatezza tal-Anness III tar-Regolament (UE) 2019/788.  
            
            
               4.Speċifikazzjonijiet tekniċi bil-għan li jimplimentaw l-Artikolu 11(4)(d) tar-Regolament (UE) 2019/788:
            
            
               4.1.Governanza
            
            
               4.1.1.Il-grupp ta’ organizzaturi għandu jinnomina uffiċjal tas-sigurtà li għandu jkun responsabbli għas-sigurtà tas-sistema u t-trażmissjoni sigura tad-dikjarazzjonijiet ta’ appoġġ miġbura lill-awtorità kompetenti tal-Istat Membru responsabbli. L-uffiċjal tas-sigurtà għandu jissorvelja l-proċessi tal-assigurazzjoni tal-informazzjoni u l-miżuri tekniċi u organizzattivi ta’ sigurtà biex jiżgura l-ġbir, il-ħżin u t-trażmissjoni siguri tad-data pprovduta mill-firmatarji.
            
            
               4.1.2.L-organizzaturi jistgħu jitolbu lill-awtorità nazzjonali kompetenti msemmija fl-Artikolu 11(3) tar-Regolament (UE) 2019/788 biex jipprovdu r-regoli tas-sigurtà applikabbli u r-rekwiżiti għaċ-ċertifikazzjoni ta’ sistemi individwali ta’ ġbir onlajn. L-awtorità kompetenti għandha tipprovdi r-regoli u r-rekwiżiti tas-sigurtà, bħala regola fi żmien xahar wara li tkun irċeviet it-talba. Ir-regoli u r-rekwiżiti tas-sigurtà applikabbli għandhom ikunu konformi ma’ standards ta’ sigurtà nazzjonali jew internazzjonali xierqa eżistenti. 
            
            
               4.1.3.Ir-regoli tas-sigurtà u r-rekwiżiti għaċ-ċertifikazzjoni tas-sistema għandhom jindirizzaw ir-riskji definiti fit-Taqsima 4.2 u għandhom iqisu l-ispeċifikazzjonijiet fit-Taqsima 4.3.
            
            
               4.2.Assigurazzjoni ta’ Informazzjoni
            
         
         
            
               4.2.1.L-organizzaturi għandhom jużaw il-proċessi ta’ ġestjoni biex jidentifikaw ir-riskji marbuta mal-użu tas-sistemi tagħhom, inkluż għad-drittijiet u l-libertajiet tal-firmatarji, u biex jiddeterminaw il-miżuri xierqa u proporzjonali għall-prevenzjoni u l-mitigazzjoni tal-impatt ta’ inċidenti li jaffettwaw is-sigurtà tan-netwerks u tas-sistemi tal-informazzjoni li jużaw fl-operazzjonijiet tagħhom.
            
            
               Il-proċess tal-ġestjoni tar-riskju għandu jiffoka b’mod partikolari fuq ir-riskji relatati mal-kunfidenzjalità u l-integrità tal-informazzjoni fis-sistema. Dawn ir-riskji jistgħu jkunu r-riżultat ta’ theddid, inkluż:
            
            
               (a)żbalji tal-utent;
            
            
               (b)żbalji tal-amministratur tas-sistema / tas-sigurtà;
            
            
               (c)żbalji ta’ konfigurazzjoni;
            
            
               (d)infezzjoni ta’ softwer malizzjuż;
            
            
               (e)alterazzjoni aċċidentali ta’ informazzjoni;
            
            
               (f)żvelar ta’ informazzjoni;
            
            
               (g)vulnerabbiltajiet tas-softwer;
            
            
               (h)aċċess mhux awtorizzat; 
            
            
               (i)interċettar tat-traffiku ta’ informazzjoni;
            
            
               (j)riskji għall-protezzjoni tad-data.
            
            
               4.2.2.L-organizzaturi għandhom jipprovdu dokumentazzjoni li turi li huma: 
            
            
               (a)ivvalutaw ir-riskji tas-sistema;
            
            
               (b)iddeterminaw miżuri xierqa biex jipprevjenu u jimmitigaw l-impatt ta’ inċidenti li jaffettwaw is-sigurtà tas-sistema; 
            
            
               (c)identifikaw ir-riskji residwi; 
            
            
               (d)implimentaw il-miżuri u vverifikaw l-implimentazzjoni tagħhom; 
            
            
               (e)ipprovdew il-mezzi organizzattivi sabiex jirċievu informazzjoni dwar theddid ġdid u titjib tas-sigurtà; 
            
            
               (f)jikkonformaw tul il-proċess kollu ta’ ġbir mar-rekwiżiti ta’ ċertifikazzjoni stabbiliti fl-Artikolu 11(4) tar-Regolament (UE) 2019/788, inkluż li jkollhom fis-seħħ il-proċessi meħtieġa biex jiżguraw dan. 
            
            
               4.2.3.Il-miżuri għall-prevenzjoni u l-mitigazzjoni tal-impatt ta’ inċidenti li jaffettwaw is-sigurtà tas-sistemi għandhom ikopru l-oqsma li ġejjin:
            
         
         
            
               (a)sigurtà tar-riżorsi umani;
            
            
               (b)kontroll tal-aċċess;
            
            
               (c)kontrolli kriptografiċi;
            
            
               (d)sigurtà fiżika u ambjentali;
            
            
               (e)sigurtà tal-operazzjonijiet;
            
            
               (f)sigurtà tal-komunikazzjoni;
            
            
               (g)akkwiżizzjoni, żvilupp u manutenzjoni tas-sistema;
            
            
               (h)il-ġestjoni ta’ inċidenti tas-sigurtà tal-informazzjoni;
            
            
               (i)konformità.
            
            
               L-applikazzjoni ta’ dawn il-miżuri ta’ sigurtà jaf tkun limitata għall-partijiet tal-organizzazzjoni li huma rilevanti għas-sistema ta’ ġbir onlajn. Pereżempju, is-sigurtà tar-riżorsi umani jaf tkun limitata għal kwalunkwe persunal li jkollu aċċess fiżiku jew loġiku għas-sistema ta’ ġbir onlajn, u s-sigurtà fiżika/ambjentali jaf tkun limitata għall-bini fejn isir il-hosting tas-sistema. 
            
            
               4.2.4.Meta l-organizzaturi jagħmlu użu minn proċessur għall-iżvilupp jew l-iskjerament tas-sistemi ta’ ġbir onlajn jew ta’ partijiet minnhom, l-organizzaturi għandhom jipprovdu dokumentazzjoni li tippermetti lill-awtorità ta’ ċertifikazzjoni taċċerta li l-kontrolli tas-sigurtà meħtieġa jkunu fis-seħħ. 
            
            
               4.3.Kriptaġġ tad-data
            
            
               Is-sistema għandha tipprovdi għall-kriptaġġ segwenti tad-data
            
            
               (a)id-data personali f’format elettroniku għandha tiġi kriptata meta maħżuna jew trasferita lill-awtoritajiet kompetenti tal-Istati Membri f’konformità mar-Regolament (UE) 2019/788, u l-keys jiġu ġestiti u miżmuma separatament;
            
            
               (b)algoritmi standard u keys xierqa adegwati għandhom jintużaw skont l-istandards internazzjonali (bħall-istandard ETSI). Il-ġestjoni tal-keys għandha tkun fis-seħħ;
            
            
               (c)il-keys u l-passwords kollha jkunu protetti minn aċċess mhux awtorizzat.